Мікіта Найдзёнаў

**Мікі́та Найдзё́наў** (нар. 1990, Пінск, Берасьцейская вобласьць, цяпер Беларусь) — беларускі паэт і музыка.

Аўтар песень для ўласных музычных праектаў і для іншых выканаўцаў. У 2007 годзе стаў пераможцам Адкрытага моладзевага конкурсу «Дні беларускай і швэдзкай паэзіі» ў Пінску (Берасьцейская вобласьць). У 2015 — уладальнік прэміі «Залаты апостраф» у намінацыі «Дэбют» за найлепшую публікацыю вершаў у часопісе «Дзеяслоў». У 2015 годзе выдаў зборнік 60 вершаў «Разьвітанцы». Да 2017 году быў сьпеваком гурту «Хурма». У 2018 годзе заснаваў музычнае шоў «СамШазам».

## Жыцьцяпіс
Нарадзіўся ў сям’і расейца, але гадаваўся бяз бацькі. Па
зьней, у сьнежні 2016 году прысьвяціў песьню «Люк, я твой тата» адсутнасьці бацькі ў сваім выхаваньні. Навучаўся ў школе № 14 Пінска (Берасьцейская вобласьць). У дзяцінстве маці аддала Мікіту Найдзёнава ў музычную школу № 2 на гітару. У 2007 годзе перамог на «Днях беларускай і швэдзкай паэзіі» ў Пінску і ў якасьці ўзнагароды падарожнічаў у Швэцыю. У 2008 годзе паступіў у Інстытут журналістыкі БДУ, які скончыў у 2013 годзе. У 19 гадоў пачаў пісаць на беларускай і слухаць песьні па-беларуску, бо зацікавіўся беларускай літаратурай. Пазьней у красавіку 2017 году Мікіта Найдзёнаў адзначаў: «Зь Някляева практычна для мяне пачыналася беларуская паэзія, ды і беларускае слова наогул». У 2013 годзе паступіў у магістратуру БДУ. У 2014 годзе ўладкаваўся вядоўцам на Радыё «Беларусь». Адначасна быў лідэрам музычнага гурта «Хурма». Назву гурта ўтварылі ад скароту імёнаў першых удзельнікаў — Харытон, Уладзімер, Раман, Мікіта і Андрэй. У 2015 годзе паступіў у асьпірантуру БДУ.

Працаваў вядоўцам радыёшоў «Бульбагіт» на Менскай хвалі. 2 сакавіка 2018 году адзначыў: «Апошнія некалькі гадоў жыву фактычна тым, што працую сонграйтэрам для розных артыстаў. Магу нават сказаць, што паволі беларусізую нашу эстраду». Адначасна працаваў вядоўцам перадачы «Бульбагіт» на радыё «Менская хваля».

## Творчасьць
У 16 гадоў пачаў пісаць песьні і выступіў гітарыстам з гуртом «Чубіньё» на Дні моладзі ў Пінску. У 2007 годзе 17-гадовым юнаком перамог на «Днях беларускай і швэдзкай паэзіі», якія ладзіліся ў Пінску. 15 верасьня 2013 году выступіў з акустычнай праграмай «Упасьці» ў Нацыянальным мастацкім музэі Рэспублікі Беларусь з нагоды Дня гораду. 12 ліпеня 2013 году ў перадачы «Наша раніца» на «Агульнанацыянальным тэлебачаньні» паведаміў, што адну зь ягоных песьняў сталі ставіць на 20 радыёстанцыях Расеі, а таксама на адной радыёстанцыі Чыкага ў ЗША. У 2013 годзе яго музычны гурт «Хурма» атрымаў галоўную ўзнагароду фэсту «Такія пернікі» і перамог на «Песьні году», якую ладзіць «Агульнанацыянальнае тэлебачаньне», у намінацыі «Беларускамоўны гіт». 3 сьнежня 2013 году гурт «Хурма» стаў пераможцам 1-га туру відэачарту «Тузіна гітоў» з кліпам «Давай на раз, два, тры».

У студзені 2014 году ўпершыню разьмясьціў нізку вершаў у часопісе «Маладосьць». 14 лютага 2014 году абнародаваў свае вершы ў газэце «Літаратура і мастацтва». 24 лютага 2014 году чэмпіёнка 14-га Сусьветнага чэмпіянату па вакале Дыяна Громава прадставіла 1-ю беларускамоўную песьню «Адкажы» на верш Найдзёнава. 28 траўня 2014 году ў клюбе «Піраты» прадставіў сваю песьню «Птушка» ў складзе гурта «Хурма». 28 траўня 2014 году сьпявак Зьміцер Нікановіч прадставіў у 16-м аўдыёчарце «Тузіна гітоў» песьню «Ніколі», якую напісаў Найдзёнаў. Пагатоў, Нікановіч перамог з гэтай песьняй у 17-м аўдыёчарце «Тузіна гітоў». 6 жніўня 2014 году гурт «Хурма» прадставіў відэакліп на песьню «Хопіць ламаць камэдыю», якой Мікіта Найдзёнаў зьняўся са сьпявачкай Верай Зьверавай. Пастаўношчыкам кліпу выступіў Рыгор Пасрэднік. У лістападзе 2014 году дэбютная нізка вершаў выйшла ў часопісе «Дзеяслоў». У лютым 2015 году выдаў 2-ю нізку вершаў у часопісе «Маладосьць».

9 лютага 2015 году 24-гадовым маладзёнам атрымаў прэмію «Залаты апостраф» у намінацыі «Дэбют» за вершы ў часопісе «Дзеяслоў». Пры ўручэньні ўзнагароду адзначыў: «Больш за ўсё ў мяне стаіць пытаньне на тэму каханьня. Гэтым я натхняюся». 19 сакавіка 2015 году прадставіў альбом «Рэпіт» з гуртом «Хурма» ў менскім клюбе «Джэк». 16 траўня 2015 году выступіў на 15-м фэстывалі «Маладзечна» ў якасьці лідэра гурта «Хурма». Увечары адыграў з гуртом у Дзяржаўным літаратурным музэі Янкі Купалы ў Менску. Цягам больш як гадавой падрыхтоўкі гурт запісаў 9 зь 10 песьняў да альбому «Рэпіт», 8 зь якіх былі новымі. За папярэднія 3 гады ў гурце «Хурма» зьмянілася больш за 10 музыкаў. У склад гурта ўваходзілі басіст Максім Ганціеўскі, бубнач Зьміцер Рынейскі, сьпявак Аляксей Куляшоў і нязьменны гітарыст Яўген Кунічкін. Асноўную частку вершаў Найдзёнаў запісваў на тэлефон у Менскім мэтро. 22 чэрвеня 2015 году Дзьмітры Нікановіч прадставіў у відэачарце «Тузіна гітоў» кліп на песьню «Ключы», якую напісаў Найдзёнаў. У ліпені 2015 году абнародаваў у часопісе «Дзеяслоў» чарговую нізку вершаў. 19 кастрычніка 2015 году анансаваў выхад музычнага альбому «Рэпіт» гурта «Хурма» ў перадачы «Добрай раніцы, Беларусь!» на тэлеканале «Беларусь 1». 27 лістапада 2015 году ў складзе гурта «Хурма» прадставіў альбом «Рэпіт» у сталічнай «Пляцоўцы хол».

Увосень 2015 году выдаў зборнік 60 вершаў «Разьвітанцы», большасьць старонак якога прысьвяціў каханьню. У рыфмах прыбягаў да складаных, скразных сугуччаў, а таксама шырока карыстаўся алюзіямі і мэтафарамі. У студзені 2016 году зьмясьціў нізку вершаў у часопісе «Маладосьць». 23 сакавіка 2016 году на верш Найдзёнава «За табой» Вольга Сацюк і Зьміцер Нікановіч выканалі кавэр італьянскай песьні Эраса Рамацоці і Шэр «Больш чым можаш» (італ. «Più Che Puoi»). Мікіта Найдзёнаў напісаў верш для конкурсу «Засьпявай 3.0» у намінацыі «Беларускі пераклад». У траўні 2016 году паведаміў: «рыхтуем новую песьню на верш з «Разьвітанцаў», на якую будзем здымаць прыгожы кліп. Пра саму кнігу «Разьвітанцы» Недаверкаў адзначыў: «тут тое самае яркае і сасьпелае, што са мной адбывалася цягам 3-х гадоў, ранейшага няма. А наконт вокладкі — гэта буцінанка, зробленая Надзеяй Букай. Называецца «Не губляйце галавы». Калі шчыра, то і цюльпаны, якія «не схаваю ў кватэры», і танцы, і разьвітаньне — усё ў гэтым вобразе». Урэшце паэт анансаваў: «Хутка можна будзе набыць электронную і аўдыёвэрсію зборніка ва ўсіх найбуйнейшых інтэрнэт-крамах і праз сайт kniharnia.by». 26 верасьня 2016 году фонд «Вяртаньне» і партал «Тузін гітоў» абралі Мікіту Найдзёнава пераможцам конкурсу «Засьпявай 3.0» у намінацыі «Замежны пераклад» за кавэр гіта Эраса Рамацоці. 6 сьнежня 2016 году выйшаў відэакліп на песьню «Люк, я твой тата», якую Найдзёнаў прысьвяціў адсутнасьці бацькі ў сваім гадаваньні. Галоўную ролю ў кліпе рэжысэра Арцёма Лобача выканаў магілёўскі хлопчык Іван Клімовіч.

На чэрвень 2018 году напісаў 20 песьняў. 12 чэрвеня 2018 году згадаў: «Са мной упершыню засьпявалі па-беларуску Юзары, «Лайтсаўнд», «Нутэкі», Аляксей Грос. «Наві» сьпявалі мой беларускі пераклад песьні “1944” Джамалы. Зараз гурт «Безь Білета» рыхтуе кавэр на Эда Шырана ў маім перакладзе». 16 лютага 2019 году ў Вялейцы адбыўся «Сьпеўны сход», падчас якога ансамбль «Адэліта» мясцовай школы мастацтваў выканаў песьні ангельскага гурта «Бітлз» у перакладзе на беларускую Мікіты Найдзёнава. Агулам Найдзёнаў пераклаў 16 песьняў «Бітлз». 24 сакавіка 2019 году выступіў са сваімі вершамі ў грамадзкай залі сабору Кірылы Тураўскага ў Нью-Ёрку (ЗША) з нагоды сьвяткаваньня Дня Волі. 11 жніўня 2019 году на 4-м «А-фэсьце» ў Лошыцкім парку Менску прадставіў музычную віктарыну «Сам-Шазам» па адгадваньні мэлёдыі на падставе яе ўрыўку. 28 лютага 2020 году дуэт «Вэл» выканаў на беларускім адборы на «Эўрабачаньне» песьню «Да відна», якую напісаў Найдзёнаў. З гэтай песьняй «Вэл» перамог на нацыяльным адборы.

У траўні 2020 году Ганна Шаркунова і Зьміцер Вайцюшкевіч засьпявалі кавэр на песьню Лэдзі Гагі і Брэдлі Купэра «Плыткі» (анг. «Shаllоw»). Тэкст для кавэру напісаў Найдзёнаў. 14 студзеня 2021 году Зьміцер Вайцюшкевіч прадставіў кліп на песьню «Неверагоднасьць», верш якой напісаў Найдзёнаў.

## Крытыка
16 траўня 2016 году паэт Андрэй Хадановіч у якасьці журы конкурсу «Засьпявай 3.0» выказаў захапленьне песьняй «За табой», напісанай Найдзёнавым: «у аўтара перакладу Мікіты Найдзёнава з калегамі выйшаў шыкоўны прадукт — хоць зараз запускай на беларускую эстраду і ўсе айчынныя тэлеканалы». 25 траўня кіраўнік фонду «Вяртаньне» Павал Бераговіч таксама пагадзіўся: «Канечне, цяжка змагацца ў намінацыі «Замежны пераклад» з амаль бездакорным трыё Дзьмітрыя Нікановіча, Вольгі Сацюк і Мікіты Найдзёнава».

## Кніга
* 

## Крыніцы

## Вонкавыя спасылкі
* У сацыяльных сетках: Фэйсбук, У кантакце, Ціўцер, Ютуб
* 
* 
** Непаўторная «Хурма» (прэм’ера альбому)
* 
* 

Катэгорыя:Нарадзіліся ў Пінску
Катэгорыя:Беларускамоўныя пісьменьнікі
Катэгорыя:Выпускнікі Беларускага дзяржаўнага ўнівэрсытэту
Катэгорыя:Беларускія паэты і паэткі
Катэгорыя:Беларускія музыкі
Катэгорыя:Беларускія паэты-песеньнікі
Катэгорыя:Беларускія сьпевакі і сьпявачкі
Катэгорыя:Дыктары радыё